**Indokolás**

**a települési támogatásról szóló önkormányzati rendelet megalkotásához**

A jogalkotásról szóló 2010. évi CXXX. törvény vonatkozó rendelkezése alapján a jogszabály tervezetéhez a jogszabály előkészítője indokolást csatol.

A jelenleg hatályos települési támogatásról szóló rendelet elfogadása óta bekövetkezett számos rendeletmódosítást követően a jogszabályi háttér és gyakorlati alkalmazhatóság felülvizsgálatra került, melynek eredményeként több, kisebb-nagyobb módosítást vált szükségessé. Ennek eszközölése érdekében célszerű a jelenleg hatályos települési támogatásról szóló rendelet hatályon kívül helyezése és egy úgy rendelet megalkotása ebben a témában.

Magyarország Alaptörvényének 32. cikk (2) bekezdése értelmében a feladatkörében eljárva a helyi önkormányzat törvény által nem szabályozott helyi társadalmi viszonyok rendezésére, illetve törvényben kapott felhatalmazás alapján önkormányzati rendeletet alkot.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontja szerint a helyi közügyek, valamint a helyben biztosítható közfeladatok körében ellátandó helyi önkormányzati feladat különösen a szociális szolgáltatások és ellátások, amelyek keretében települési támogatás állapítható meg.

A szociális igazgatásról és szociális ellátásokról szóló 1993. évi III. törvény 132. § (4) bekezdés g) pontja alapján a helyi önkormányzat felhatalmazást kap, hogy rendeletben szabályozza a települési támogatás keretében nyújtott ellátások jogosultsági feltételeit, valamint az ellátások megállapításának, kifizetésének, folyósításának, valamint felhasználása ellenőrzésének szabályait.

A települési támogatásról szóló rendelet-tervezet az általános rendelkezések fejezetben rögzíti a rendelet célját, valamint hatályát és ezen felül az értelmező rendelkezés egyfajta támpontként felsorolja a támogatási formáknál szükséges és csatolandó dokumentumokat.

A rendelet-tervezet II. fejezete taxatív felsorolást tartalmaz a szociális rászorultságtól függő települési támogatások formáira vonatkozóan, illetve rögzíti, hogy települési támogatások pénzügyi fedezete és a felhasználható pénzügyi keret az önkormányzat tárgyévi költségvetési előirányzatainak megállapításáról szóló rendeletben kerül meghatározásra.

A pénzbeli és természetbeni ellátás formájában nyújtott támogatások körét és részletes szabályait a rendelet-tervezet III. fejezete rögzíti.

A rendelet-tervezet IV. fejezete a Helyi Szociálpolitikai Kerekasztal feladatkörét, tagjainak felsorolását, illetve ülésire vonatkozó szabályozást tartalmazza.

Jászapáti, 2020. február 6.

**Farkas Ferenc**

**polgármester**